
                                     RAPORT

asupra propunerii legislative  privind modificarea şi completarea Legii cetăţeniei române nr.21/1991, republicată
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind modificarea şi completarea Legii cetăţeniei române nr.21/1991, republicată, iniţiată de un grup de  deputaţi şi senatori ai PC, trimisă cu adresa nr. Pl-x 317  din 2 mai  2007  şi  înregistrată cu nr. 31/524 din 3 mai 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 26 aprilie 2007.
             Consiliul Legislativ, prin avizul nr.1606 din 27.11.2006, a avizat negativ  propunerea legislativă.
             Guvernul, prin punctul său de vedere, transmis cu adresa nr.3828 din 14.12.2006, nu susţine adoptarea acestei iniţiative legislative.
             Comisia pentru drepturile omului, culte şi problemele minorităţilor,  cu majoritate de voturi, a avizat negativ propunerea legislativă, prin avizul transmis cu nr. 25/307 din 9 mai 2007.
                                          Propunerea legislativă are ca obiect de reglementare modificarea şi completarea Legii cetăţeniei române nr.21/1991, republicată, în sensul introducerii măsurii de retragere a cetăţeniei române persoanelor care nu cunosc sau care refuză să înveţe limba română în termen de 12 luni de la intrarea legii în vigoare. De asemenea, se propune abrogarea alin.2 al art.24 din lege, prin care se stabileşte că „cetăţenia română nu poate fi retrasă persoanei care a dobândit-o prin naştere”, prevedere ce se regăseşte şi la art.5 alin.(2) din Constituţia României. 
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului, avizul Consiliului Legislativ şi avizul Comisiei pentru drepturile omului, culte şi problemele minorităţilor, în şedinţa din  data de 13 iunie  2007.   La dezbateri a participat domnul deputat Petre Călianu, din partea iniţiatorilor şi doamna Katalin Barbara Kibedi, secretar de stat la Ministerul Justiţiei, în calitate de invitat.
                La şedinţă au fost prezenţi 15 deputaţi, din totalul de 28 membrii ai Comisiei. 
                În urma dezbaterilor, membrii comisiei au hotărât, cu majoritate de voturi (1 vot împotrivă şi o abţinere), să propună plenului Camerei Deputaţilor respingerea propunerii legislative, din următoarele considerente:

              Retragerea cetăţeniei este cunoscută în practica statelor ca o măsură de excepţie, ceea ce a impus ca reglementarea acesteia să fie strict delimitată, fiind prevăzută în numeroase convenţii şi tratate internaţionale în domeniul prin care se afirmă dreptul la cetăţenie, cum sunt: Declaraţia Universală a Drepturilor Omului – 1948, Pactul internaţional cu privire la drepturile civile şi politice – 1966, Convenţia europeană asupra cetăţeniei – 1997. La art.7 din Convenţia europeană asupra cetăţeniei, adoptată la Strasbourg, la 6 noiembrie 1997, ratificată prin Legea nr.396/2002,  sunt prevăzute expres cazurile în care un stat parte la Convenţie poate să prevadă în dreptul său intern pierderea cetăţeniei sale de plin drept sau la iniţiativa sa, situaţii în care nu se încadrează cele propuse în iniţiativa legislativă.
              Potrivit art.20 din Constituţia României, republicată, „dispoziţiile constituţionale privind drepturile şi libertăţile cetăţenilor vor fi interpretate şi aplicate în concordanţă cu Declaraţia Universală a Drepturilor Omului, cu pactele şi celelalte tratate la care România este parte”, reglementările internaţionale cu privire la drepturile fundamentale ale omului având prioritate, în cazul în care există neconcordanţe între acestea şi legile interne.

              Totodată, s-a reţinut că propunerea de abrogare a alin.2 al art.24 din Legea nr.21/1991, republicată, este neconstituţională, întrucât încalcă dispoziţiile art.5 alin. (2) din Constituţia României, republicată, potrivit căruia „cetăţenia română nu poate fi retrasă persoanei care a dobândit-o prin naştere”.    
                 În raport cu obiectul şi conţinutul reglementării, propunerea legislativă face parte din categoria legilor organice.

